नारदपुराणम्- पूर्वार्धः/अध्यायः १०२
ब्रह्मोवाच ।।
श्रृणु पुत्र प्रवक्ष्यामि पुराणं लिंगसंज्ञितम् ।।
पठतां श्रृण्वतां चैव भुक्तिमुक्तिप्रदायकम् ।। १०२-१ ।।

यच्च लिंगाभिधं तिष्ठन्वह्निलिंगे हरोऽभ्यधात् ।।
मह्यं धर्मादिसिद्ध्यर्थं मग्निकल्पकथाश्रयम् ।। १०२-२ ।।

तदेव व्यासदेवेन भागद्वयसमन्वितम् ।।
पुराणं लिंगमुदितं बह्वाख्यानविचित्रितम् ।। १०२-३ ।।

तदेकादशसाहस्रं हरमाहात्म्यसूचकम् ।।
परं सर्वपुराणानां सारभूतं जगत्त्रये ।। १०२-४ ।।

पुराणोपक्रमे प्रश्नः सृष्टिः संक्षेपतः पुरा ।।
योगाख्यानं ततः प्रोक्तं कल्पाख्यानं ततः परम् ।। १०२-५ ।।

लिंगोद्भवस्तदंबा च कीर्तिता हि ततः परम् ।।
सनत्कुमारशैलादिसंवादश्चाथ पावनः ।। १०२-६ ।।

ततो दाधीचचरितं युगधर्मनिरूपणम् ।।
ततो भुवन कोशाख्या सूर्यसोमान्वयस्ततः ।। १०२-७ ।।

ततश्च विस्तरात्सर्गस्त्रिपुराख्यानकं तथा ।।
लिंगप्रतिष्ठा च ततः पशुपाशविमोक्षणम् ।। १०२-८ ।।

शिवव्रतानि च तथा सदाचारनिरूपणम् ।।
प्रायश्चितान्यरिष्टानि काशीश्रीशैलवर्णनम् ।। १०२-९ ।।

अंधकाख्यानकं पश्चाद्वाराहचरितं पुनः ।।
नृसिंहचरितं पश्चाज्जलंधरवधस्ततः ।। १०२-१० ।।

शैवं सहस्रनामाथ दक्षयज्ञविनाशनम् ।।
कामस्य दहनं पश्चाद्गिरिजायाः करग्रहः ।। १०२-११ ।।

ततो विनायकाख्यानं नृपाख्यानं शिवस्य च ।।
उपमन्युकथा चापि पूर्वभाग इतीरितः ।। १०२-१२ ।।

विष्णुमाहात्म्यकथनमंबरीषकथा ततः ।।
सनत्कुमारनंदीशसंवादश्च पुनर्मुने ।। १०२-१३ ।।

शिवमाहात्म्यसंयुक्तः स्नानयागादिकं ततः ।।
सूर्यपूजाविधिश्चैव शिवपूजा च मुक्तिदा ।। १०२-१४ ।।

दानानि बहुधाक्तानि श्राद्धप्रकरणं ततः ।।
प्रतिष्ठातं त्रमुदितं ततोऽघोरस्य कीर्तनम् ।। १०२-१५ ।।

वज्रेश्वरी महाविद्या गायत्रीमहिमा ततः ।।
त्र्यंबकस्य च माहात्म्यं पुराणश्रवणस्य च ।। १०२-१६ ।।

एवं चोपरिभागस्ते लैंगस्य कथितो मया ।।
व्यासेन हि निबद्धस्य रुद्रामाहात्म्यसूचितः ।। १०२-१७ ।।

लिखित्वैतत्पुराणं तु तिलधेनुसमन्वितम् ।।
फाल्गुन्यां पूर्णिमायां यो दद्याद्भक्त्या द्विजातये ।। १०२-१८ ।।

स लभेच्छिवसायुज्यं जरामरणवर्जितम् ।।
यः पठेच्छृणुयाद्वापि लैंगं पापापहं नरः ।। १०२-१९ ।।

स भुक्तभोगो लोकेऽस्मिन्नंते शिवपुरं व्रजेत् ।।
लिंगानुक्रमणीमेतां पठेद्यः श्रृणुयात्तथा ।। १०२-२० ।।

तावुभौ शिवभक्तौ तु लोकद्वितयभोगिनौ ।।
जायतां गिरिजाभर्तुः प्रसादान्नात्र संशयः ।। १०२-२१ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे लिंगपुराणानुक्रमणीनिरूपणं नाम द्व्युत्तरशततमोऽध्यायः ।। १०२ ।।

नारदपुराणम्- पूर्वार्धः